Uvedenie knihy do života – prezentácia knihy
Monografia Chocholná-Velčice

Slovo – moderátorka podujatia

V najhlbších hĺbkach kdesi každý z nás
dedinu drahšiu nad ostatné nosí,
stráň, kde sa mihol jeho detstva čas,
tieň hranostaja v tráve plnej rosy.

Každému niekde v srdci šumí sad,
tri-štyri lipy ponad kováčňu,
a hľadia naňho cez muškát
dve oči, ktoré starnúť nezačnú.

A každý z nás raz za čas odhrnie
zo srdca všetky taľafatky,
k veternej stráni a k tej dedine
vydá sa spiatky.

Každý má v srdci jeden sad,
chalupu jednu, kľučku jedných dverí.
A pokým pred ňou hruďou budeš stáť,
do toho domu blesk ti neuderí.

Dámy a páni, vzácni hostia,
je mi cťou privítať vás pri príležitosti uvedenia do života, prezentácie, spromovania,  krstu monografie o našej obci Chocholná-Velčice.
Návraty ku koreňom a predkom bývajú vždy poučné, zaujímavé a, dovolím si povedať, niekedy i nostalgické.
Verím, že naša monografia pripomenie terajšej, ale najmä mladšej a budúcim generáciám, ako sa u nás žilo, žije, tvorilo, tvorí, pracovalo a pracuje.
Cíťte sa u nás tak, ako sa dieťa cíti v láskavom náručí svojej matky.

Vstup – spev, hra na flautu

Slovo
Nemám ústa, a predsa hovorím, nemám nohy, a predsa sa pohybujem. Kto som?
– spytoval sa írsky stredoveký básnik. Som kniha. Knihy robia človeka a človek knihy. Sú pre neho spoločníkom jeho dní, dobrým radcom, s ktorým strávi nejednu voľnú chvíľu.
O slovo prosím starostku obce Ing. Alenu Bulkovú.

Príhovor starostky

Slovo
Ďakujem starostke za úprimné slová.

Dedina, najmä kedysi ustavične žila v piesni a s piesňou.
A keď spev zamĺkol, pesničku vyspevoval miestny mlyn, lupkajúce kvapky dažďa na šindľovej streche rodného domu, i vietor si húdol svoje noty.

Započúvajme sa do piesní speváckej skupiny Studienka, ktorá šíri dobré meno našej obce nielen u nás, ale i za hranicami našej vlasti už 20 rokov.

Vstup – spevácka skupina Studienka 

Slovo
Vážení prítomní, teraz nastáva tá pravá chvíľa predstaviť vám zostavovateľa Monografie obce Chocholná-Velčice, Mgr. Igora Zmetáka, PhD. (vstane a ukloní sa)

a kolektív autorov, ktorí sa podieľali na monografii:
(po uvedení mena vstanú a uklonia sa do publika)

Mgr. Viera Bernátová 
Ing. Emanuel Červeňanský
Mgr. Katarína Devánová 
Mgr. Oľga Dodeková 
Ing. Miroslav Dúžik 
PhDr. Jozef Karlík 
PaedDr. Miroslav Kazík, PhD. 
Mgr. Michaela Kerešová 
Oľga Lehocká 
Ing. Jozef Lehocký 
Mgr. Peter Martinák 
Mgr. Milan Maťaše 
PhDr. Eva Mikulová 
PhDr. František Oslanský, CSc. 
Mgr. Patrícia Pastrnáková 
Ľudmila Šimková 
Ing. Ľubomír Škriečka 
Mgr. Mária Vdovičíková 
Mgr. art. Renáta Zubčeková 

b)  archív a obrazovú dokumentáciu poskytli
Eva Mišáková Abelová
Mária Fizelová
Juraj Krajčo
Zdenka Sučanská
Ján Zemánek
Milan Šišmiš – recenzent
Oľga Petrová
Jana Muchová – jazykové korektúry
Zuzana Škriečková-Čaňová – grafický návrh väzby
Galéria M. A. Bazovského v Trenčíne 
Podjavorinské múzeum v Novom Meste nad Váhom
Krajský pamiatkový úrad v Trenčíne
Eva Gazdíková – posudok k projektu
Resumé v anglickom jazyku: PhDr. Mária Grečná, v nemeckom jazyku: Mgr. Mária Škriečková a vo francúzskom jazyku: Bc. Juliana Zmetáková

O slovo prosím toho najpovolanejšieho, prosím o pár slov ku knihe Mgr. Igora Zmetáka.

Príhovor ku knihe

Slovo
Snahou hádam každého človeka je zanechať po sebe nezmazateľnú stopu. 
Spôsobov, ako to dosiahnuť, je veľa.
Skupina ľudí na čele s Mgr. Zmetákom zanechala stopu – stopu v podobe monografie, ktorú dnes o pár chvíľ vyprevadíme do života – pokrstíme.
Ešte si však najskôr vypočujme pre našu lokalitu nevšedný nástroj – gajdy.

Hudobný vstup

Slovo
Ďakujeme. 
A nastáva slávnostný okamžik, kvôli ktorému sme sa tu dnes zišli – uviesť do života – k čitateľovi a pokrstiť Monografiu obce Chocholná-Velčice.
Prosím starostku obce a samozrejme za kolektív autorov – zostavovateľa. Nech sa páči...
Fanfáry (prichádza starostka a zostavovateľ knihy)
Fanfáry doznejú a obaja posypú monografiu hlinou 

Slovo
Tak ako to v rozprávkach býva, poprosme i my naše tri sudičky zo Studienky, aby prišli so želaniami.

A čím krstíme – tak ako sa na správnych gazdov patrí, zemou...
A prečo z troch  mištičiek? Preto, lebo naša obec sa zlúčila z troch častí
- Malá Chocholná
- Veľká Chocholná
- Velčice

A tak naše sudičky doniesli zem z každej časti obce a želajú:

Prvá:
želám ti pozorných čitateľov, nielen v obci, ale v širokom okolí i za hranicami našej vlasti, kde sú roztrúsení naši rodáci

Druhá:
želám ti, aby si prispela k hlbšiemu poznaniu minulosti a k upevneniu sebavedomia 

Tretia:
vyprevádzam ťa do života, a tak ti želám život, zdravie, krásu,  múdrosť, prosperitu  –
toto všetko želám prostredníctvom teba – obci a občanom obce

Slovo
Ďakujem.
Prosím prítomných autorov našej monografie, aby sme spoločne pozdvihli čašu vína a pripili na úspešný zrod monografie
(Zoberú si víno pripravené na bočnom stolíku)
 a prosím pani starostku ...

Starostka – prípitok
Hovorí sa, že keď sa narodí dieťa, na oblohe zažiari nová hviezda.
No a čo ak sa zrodí nová kniha?
Verím, že ak knihy majú svoje nebo, aj v ňom zažiari nová hviezda – naša kniha pre nás veľkého významu.
(Hostia s čašou vína si sadnú späť na svoje miesta)

Vstup – spevácka skupina Studienka 

Slovo
A čo povedať na záver?
Ku knihe určite patrí i verš:

Kým život bude mojím pánom,
čo zmôžem proti jeho plánom?
Len ako on chce, tak vždy bude,
mňa ako psíčka v svojej búde
vernosti slepej iba schopné –
pohladí raz a dvakrát kopne.
Pestúnkou nežnou život nie je –
slzám sa chladnokrvne smeje
a úsmev jedným dychom zmrazí,
najlepšie svoje diela kazí,
za všetko milostivo dané
vyberá neúmerné dane.
A kto mu vďačne nezaplatí
za všetky diery pre záplaty,
na odreniny za tie masti?
V pichľavom ôstí zrnká šťastí
pred nami život schválne skrýva.
Šťastie je vykúpená skyva,
za sivou chmárou nebo jasné.
Balvan – a pod ním balzam básne.

Milé dámy, milí páni,
krst našej monografie končí. 
Ďakujem vám všetkým za účasť, účinkujúcim za vystúpenie a prajem si len jediné: aby sa vám všetkým naše spoločné  dielo páčilo.
Neodchádzajte, ponúknite sa, pobesedujte, kto má záujem o kúpu monografie, nech sa páči, kolegyne vám veľmi rady našu monografiu predajú.

Ešte raz ďakujem a prajem vám príjemný večer.

Spracovala: Mgr. Viera Slivová, Trenčianske osvetové stredisko v Trenčíne
                    Blanka Hlavandová, Obecný úrad Chocholná-Velčice,
                                                      moderátorka podujatia